રાજકોટ: રાજકોટ મહાનગરપાલિકાના જનરલ બોર્ડમાં આજે કોંગ્રેસે પ્રેક્ષક ગેલેરીને લઈને વિરોધ નોંધાવ્યો હતો. જનરલ બોર્ડમાં છેલ્લા અઢી વર્ષથી રાજકોટવાસીઓના પ્રવેશ પર પ્રતિબંધ લગાવી પ્રેક્ષક ગેલેરી બંધ કરવામાં આવી છે. જેનો આજે કોંગ્રેસના કોર્પોરેટરોએ પ્રેક્ષક ગેલેરીમાં બેસીને વિરોધ નોંધાવ્યો હતો. જ્યારે કોંગ્રેસના વોર્ડ નં 13ના કોર્પોરેટર નીતિન રામાણી અન્ય કોર્પોરેટરોની સાથે રહેવાને બદલે જનરલ બોર્ડમાં હાજર રહેતા વિવાદ સર્જાયો હતો. જનરલ બોર્ડમાં ભાજપના નેતા દિનેશ કારીયા અને એ ડિવિઝન પોલીસ સ્ટેશનના પી.આઇ બી. પી. સોનારાના વિવાદને લઈને કોંગ્રેસે મુખ્યપ્રધાન વિજય રૂપાણી સાથેના પોસ્ટરો રજૂ કરી સૂત્રોચ્ચાર કર્યો હતો. તેમજ વિપક્ષ નેતા વશરામ સાગઠીયા અને સ્ટેન્ડિંગ ચેરમેન ઉદય કાનગડ વચ્ચે ઉગ્રે બોલાચાલી થઇ હતી. ઉશ્કેરાયેલા ઉદય કાનગડે વશરામ સાગઠિયાને ગેટ આઉટ કહેતા કોંગ્રેસે હોબાળો મચાવ્યો હતો.